**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.01.2023, ora 08.00 – 25.01.2023, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 25.01.2023, ora 07.00**

**RÂURI**

**Debitele au fost în general în scădere,** exceptând cursul superior al Prutului, cursurile inferioare ale râurilor: Mureş, Olt, Argeş şi Ialomița, unde au fost în creştere prin propagare.

Pe râurile din bazinele hidrografice: Siret (exceptând Buzăul), Prut (exceptând cursul superior) şi pe cele din Dobrogea, debitele au fost relativ staționare.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Neajlov, cursul superior al Siretului, cursul mijlociu și inferior al Prutului, cursurile inferioare ale Vedei, Bistriței, și râurile din Dobrogea, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Bârlad şi Jijia.

Se situează peste:

- **COTA DE INUNDAȚIE** râul Tur la stația hidrometrică Micula (310+12)-jud. SM (sector de râu îndiguit);

- **COTELE DE ATENȚIE** râurile la stațiile hidrometrice: Crasna – Domănești (400+64)-jud. SM şi Crasna – Berveni (490+40)-jud. SM**.**

**Debitele vor fi în general în scădere,** exceptând cursul superior al Prutului, cursurile inferioare ale râurilor: Mureş, Olt, Argeş şi Ialomița, unde vor fi în creştere prin propagare.

Pe râurile din bazinele hidrografice: Siret (exceptând Buzăul), Prut (exceptând cursul superior) şi pe cele din Dobrogea, debitele vor fi relativ staționare.

Este posibilă apariția fenomenelor de iarnă (gheață la maluri, năboi) pe unele sectoare de râuri din zonele montane din nordul și centrul țării.

Ca urmare a propagării viiturilor formate anterior, se vor mai situa peste **COTELE DE APĂRARE** cursurile inferioare ale Turului şi Crasnei.

**DUNĂRE**

**Debitul** la intrarea în ţară (secţiunea Baziaş) în intervalul 24.01.2023 – 25.01.2023 **a fost în creştere,** având valoarea **de** **9200 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în creştere.

**Debitul la intrarea în ţară (secţiunea Baziaş) va fi în creştere (9300 m3/s).**

În aval de Porțile de Fier debitele vor fi în creştere.

**2.** **Situația meteorologică în intervalul 24.01.2023, ora 09.00 – 25.01.2023, ora 06.00**

**ÎN ŢARĂ**

**Vremea s-a răcit în majoritatea zonelor,** dar în regiunile intracarpatice valorile termice diurne s-au situat în continuare peste mediile multianuale. În sudul și estul țării, vremea s-a menținut închisă, pe arii restrânse s-au semnalat precipitații slabe, mixte, iar în Moldova și în Muntenia pe alocuri s-a depus polei. În restul teritoriului, cerul a fost variabil, mai mult senin în nordul Transilvaniei și în Maramureș, dar cu înnorări în Banat și sudul Crișanei, unde izolat a plouat slab. Vântul a suflat slab și moderat, cu unele intensificări în zona înaltă a Carpaților Orientali, unde rafalele au fost în general de 60...70 km/h, dar cu viteze mai mici și în nordul Dobrogei, sudul Banatului, Transilvaniei și al Olteniei.

Este strat de zăpadă la munte, în general la peste 1500 m altitudine și măsura aseară la ora 20 -în platformele stațiilor meteorologice- până la 137 cm în Munții Bucegi (Vf. Omu). Temperaturile maxime s-au încadrat între -3 grade la Câmpulung și 11 grade la Sighetu Marmației, Baia Mare, Satu Mare și Supuru de Jos, iar la ora 6 se înregistrau valori termice cuprinse între -5 grade la Târgu Lăpuș și Bistrița și 4 grade la Sulina. Izolat în nord-vest și centru s-a semnalat ceață.

*Observație: de ieri dimineață de la ora 6 au fost în vigoare 6 atenționări cod galben pentru fenomene meteorologice periculoase imediate, emise după cum urmează: 5 de către CNPM pentru Muntenia și 1 de către SRPV Bacău.*

**LA BUCUREŞTI**

**Vremea a fost închisă**, iar valorile termice diurne au fost apropiate de mediile multianuale. Seara și noaptea s-a semnalat burniță și trecător a fulguit. Vântul a suflat slab și moderat. Temperatura maximă a fost de 2 grade la Afumați și Băneasa și 3 grade la Filaret, iar la ora 6 erau 0 grade.

**3. Prognoza meteorologică în intervalul 25.01.2023, ora 09.00 – 26.01.2023, ora 09.00**

**ÎN ŢARĂ**

**Valorile termice vor fi apropiate de mediile multianuale.** Cerul va fi variabil în nord-vestul și centrul țării și mai mult noros în rest. Trecător și pe arii restrânse vor fi precipitații slabe, sub formă de ploaie și lapoviță în Banat, Crișana și pe litoral și predominant ninsori în Moldova, Oltenia, Muntenia și în partea continentală a Dobrogei. Izolat se va forma polei, iar pe suprafețe mici vor fi condiții de ceață. Vântul va sufla slab și moderat, cu unele intensificări în sudul Banatului și pe litoral. Temperaturile maxime se vor încadra între -2 și 6 grade, iar cele minime între -8 și 2 grade, cu valori mai scăzute în depresiunile Carpaților Orientali până în jurul valorii de -11 grade.

**LA BUCUREŞTI**

**Vremea va fi predominant închisă.** Nebulozitatea joasă va persista în cea mai mare parte a intervalului și trecător vor fi posibile fulguieli sau burniță. Vântul va sufla în general slab. Temperatura maximă va fi de 1...2 grade, iar cea minimă se va situa în jurul valorii de -2 grade.

**4. Buletin nivometeorologic pentru perioada 23.01.2023 ora 20 - 25.01.2023 ora 20, la altitudini de peste 1800 m**

**Fenomene meteo predominante: răcire.**

**Principalele mecanisme ce conduc la declanșarea avalanșelor: Zăpadă umedă**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **CARPAȚII MERIDIONALI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **CĂLIMANI-BISTRIȚEI** | **RISC MODERAT (2)** | **RISC REDUS (1)** |
| **MUNȚII CEAHLĂU Munții Vlădeasa** | **RISC REDUS (1)** | **urme** |

**Evoluția vremii în intervalul 20-23.01.2023**

Vremea a fost caldă pentru această perioadă. Cerul a fost mai mult noros. Pe arii extinse s-au semnalat precipitații mixte, predominant sub formă de ninsoare la altitudini de peste 1800 m. Cantitățile de apă au fost mai însemnate în Carpații Meridionali, precum și în nordul celor Orientali, unde cumulat s-au depășit pe alocuri 40-45 l/mp. Vântul a prezentat intensificări de 60-70 km/h în toate masivele din sector predominant sudic, cu rafale de 90...110 km/h pe crestele Carpaților Meridionali și Occidentali, viscolind ninsoarea sau spulberând zăpada și depunând-o în zonele adăpostite și pe văi. Local s-a semnalat ceață,

asociată pe alocuri și cu depuneri de chiciură. Stratul de zăpadă a crescut mai ales în zonele înalte din Carpații Meridionali cu peste 30 cm la Bâlea-Lac și 25 cm la Vârful Omu și cu 6-15 cm la altitudini de 1500-1800 m, iar în zonele joase doar cu 2-4 cm sau s-a mai topit.

**În data de 23.01.2023, la ora 14:** stratul de zăpadă de pe platformele stațiilor meteorologice măsura:

**Carpaţii Meridionali:** 137 cm la Vf.Omu, 119 cm la Bâlea-Lac, 74 cm Vf. Țarcu, 23 cm la Păltiniș, 22 cm la Sinaia, 22 cm la Parâng;

**Carpaţii Orientali:** 64 cm la Vf.Călimani, 18 cm la Vf. Lăcăuți, 33 cm la Vf. Iezer, 12 cm la Penteleu, 12 cm la Ceahlău-Toaca, 9 cm la Bucin;

**Carpaţii Occidentali:** 14 cm la Vf.Vlădeasa, 5 cm la Băișoara, 3 cm la Semenic, 2 cm la Stâna de Vale.

**Prognoza vremii în intervalul 23.01.2023, ora 20:00-25.01.2023, ora 20:00:**

Vremea se va răci față de zilele precedente, devenind apropiată de normalul termic al acestei perioade. Cerul va fi variabil, cu unele înnorări temporare. Izolat și trecător va ninge slab. Vântul va sufla slab și moderat, cu intensificări izolate pe creste.

**Temperaturi prognozate în intervalul 23-25.01.2023, ora 20:00:**

**Peste 1800 m: temperaturi minime**: -7...-4 grade în noaptea de 23/24.01.2023, apoi în scădere, spre -10...-8 grade;

**temperaturi maxime**: -2...0 grade în data de 24.01.2023, apoi în scădere, spre -7…-4 grade;

**Sub 1800 m: temperaturi minime**: -5...-3 grade în noaptea de 23/24.01.2023, apoi în scădere, spre -8..-6 grade;

**temperaturi maxime**: -1 la 2 grade în data de 24.01.2023, apoi în scădere, spre -4…-2 grade

**Vânt la peste 2000 m:** din sector predominant sud-estic, apoi estic și nord-estic, cu componente sud-vestice spre sfârșitul intervalului în Carpații Meridionali și sud-estul celor Orientali, cu viteze temporare de 50-70 km/h;

**Izoterma de 0 grade**: de la 1000-1500 m spre 2000 m, cu valorile cele mai scăzute în Carpații Orientali.

**Evoluția stratului de zăpadă și a riscului de avalanșă**

**Carpații Meridionali RISC ÎNSEMNAT (3)**

La peste 1800 m stratul de zăpadă recentă depășește pe alocuri 40 cm, fiind ușor compactată. În apropierea crestelor se întâlnesc multiple plăci de vânt, în special pe versanții nordici. Stratul mai vechi, aflat dedesubt, este format din zăpadă întărită, având intercalate și cruste subțiri de gheață. Vântul puternic a depus zăpada în zonele adăpostite și pe văi, unde sunt prezente acumulări însemnate de zăpadă.

În prima zi temperaturile în jur de 0 grade vor favoriza compactarea zăpezii de la suprafață, pentru ca apoi valorile în scădere ale temperaturilor să încetinească procesele de transformare ale cristalelor. În aceste condiții, pe pantele suficient de înclinate se pot declanșa avalanșe de dimensiuni medii și izolat chiar mari, prin alunecarea zăpezii proaspete peste stratul mai vechi, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări.

În zona 1500-1800 m, stratul de zăpadă existent, de dimensiuni moderate pe versanții nordici, poate aluneca peste stratul mai vechi, astfel încât, mai ales la supraîncărcări, vor fi condiții de avalanșe umede de dimensiuni mici și izolat medii, în special pe versanții nordici.

**Munții Rodnei RISC ÎNSEMNAT (3)**

Cantitățile importante de precipitații, local de peste 50 l/mp, căzute în ultimele zile, au favorizat depunerea, la peste 1800 metri, a unui strat de zăpadă ce depășește pe alocuri 30-40 cm. Datorită vântului puternic o mare parte din zăpadă a fost viscolită și depusă pe văi, unde sunt acumulări mai importante, iar pe versanții nordici și estici s-au format noi plăci de vânt. În profunzime stratul vechi de zăpadă este compact și întărit, cu cruste subțiri în interior. Pe anumite văi, unde sunt depozite mai mari de zăpadă, se pot declanșa avalanșe de dimensiuni medii prin alunecarea stratului recent depus sau ruperea plăcilor de vânt, riscul fiind amplificat la supraîncărcări. La altitudini mai mici de 1800 de metri, stratul de zăpadă este mai redus și vor fi condiții pentru avalanșe de dimensiuni mici și izolat medii pe văile unde vântul a creat acumulări mai importante.

**Munții Călimani – Bistriței RISC MODERAT (2)**

La peste 1800 metri stratul de zăpadă a continuat să crească ușor. Datorită vântului puternic o parte din zăpadă a fost viscolită și depusă pe văi, unde sunt acumulări mai importante, iar pe versanții nordici și estici s-au format noi plăci de vânt. În profunzime stratul vechi de zăpadă este compact și întărit, cu cruste subțiri în interior. Pe anumite văi, unde sunt depozite mai mari de zăpadă, se pot declanșa avalanșe de dimensiuni mici și chiar medii, prin alunecarea stratului depus în ultimele zile sau ruperea plăcilor de vânt, riscul fiind amplificat la supraîncărcări.

La altitudini mai mici de 1800 de metri, unde stratul de zăpadă este redus, doar izolat vor fi condiții pentru avalanșe de mici dimensiuni pe văile unde vântul a creat acumulări mai importante.

**Munții Ceahlău RISC REDUS (1)**

Zăpada are grosimi reduse, atât peste 1800 m cât și în zona 1500-1800 m, fiind prezentă îndeosebi pe firul văilor, unde a fost transportată de vânt. În intervalul următor trecător va ninge slab, inclusiv la altitudini mai joase. Pe pantele suficient de înclinate sau pe văile adăpostite, unde sunt acumulări mai consistente, izolat se pot declanșa avalanșe de dimensiuni mici prin alunecarea zăpezii recent depuse peste crustele de gheață de la baza stratului, sau prin ruperea și alunecarea unor plăci subțiri de vânt din apropierea crestelor, riscul fiind amplificat la supraîncărcări. Sub 1500 m stratul se întâlnesc doar câțiva cm de zăpadă pe anumite pante sau văi mai umbrite.

**Munții Vlădeasa RISC REDUS (1)**

Zăpada are grosimi reduse, atât peste 1800 m, cât și în zona 1500-1800 m, fiind prezentă îndeosebi pe firul văilor, unde a fost transportată de vânt. Doar izolat, pe pantele suficient de înclinate sau pe văile adăpostite, unde sunt acumulări mai consistente, se pot declanșa avalanșe de dimensiuni mici, prin alunecarea zăpezii recent depuse peste crustele de gheață de la baza stratului, riscul fiind amplificat la supraîncărcări. Sub 1500 m se întâlnesc doar câțiva cm de zăpadă pe anumite pante sau văi mai umbrite.

**Notă:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR*** 
   1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

***ABA-Siret,*** revine cu informaţii suplimentare despreproducerea, în data de 22.01.2023, ora 16:30, unei poluări accidentale cu hidrocarburi (gazolină) a apei râului Moldova, în zona localității Bucșoaia, oraș Frasin, județul Suceava, în urma contaminării accidentale a apelor pluviale (unitatea care a produs poluarea: SNGN Romgaz SA). Evacuarea de ape impurificate era stopată în momentul în care reprezentanții S.G.A. Suceava au ajuns la teren.

SNGN Romgaz SA – FPGN Frasin a intervenit cu baraje absorbante în zona evacuării apelor pluviale impurificate cu substanțe petroliere și cu un utilaj terasier pentru devierea debitului râului Moldova astfel încât barajul absorbant să fie eficient.

***Tabel indicatori de calitate ai apei de suprafaţă pentru râul Moldova***

|  |  |  |  |  |  |
| --- | --- | --- | --- | --- | --- |
| Nr. crt/indicatori de calitate ai apei de suprafata pntru raul Moldova | pH  (unitati pH) | Oxigen dizolvat (mgO2/l) | CCOCr (mgO2/l) | Materii în suspensie (mg/l) | Substanțe extractibile cu  Solvenți (mg/l) |
| -1. Râu Moldova amonte 10 m de evacuare ape pluviale | 8 | 11,3 | 19,46 | 102 | <L0Q |
| - 2. Râu Moldova aval 5 m de evacuare ape pluviale | 7,9 | 10,8 | ≤ L0Q | 19 | <L0Q |
| 3. Râu Moldova zona absorbante petroliere aval 2,5 m evacuare ape pluviale | 7,9 | 10,7 | **80,11** | 36 | <L0Q |
| - 4. Râu Moldova, braț drept, aval 500 m evacuare ape pluviale | 8 | 11,2 | **85,97** | 18 | <L0Q |
| - 5. Râu Moldova, braț drept, aval 1000 m evacuare ape pluviale | 8 | 11,1 | ≤ L0Q | 41 | <L0Q |

**Notă:**

**Limite stabilite prin HG 188/2002 (NTPA 001-ape uzate) CCO-Cr mg/l O2 = 25 (depăşiri cu bold)**

În urma efectuării analizelor de laborator se constată următoarele:

- Nu se confirmă poluarea râului Moldova cu substanțe extractibile;

- Clasa de calitate a râului Moldova nu se modifică, înregistrându-se clasa a II-a de calitate în amonte de sursa de poluare și clasa I de calitate la 1 km aval de sursa de poluare;

- Se observă un impact local asupra râului Moldova pe tronsonul gură evacuare ape impurificate – 500 m aval de aceasta când râul Moldova își schimbă clasa de calitate din a II-a în a IV-a, clasă determinată de indicatorul CCO-Cr.

**Prin urmare nu se constată poluarea râului Moldova.**

**Se observă că evacuarea apelor pluviale impurificate au avut un impact negativ asupra râului Moldova în zona din apropierea gurii de evacuare.**

Nu s-a constatat mortalitate piscicolă.

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 19.01.2023, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie din teritoriu, cu excepţia următoarelor staţii de monitoring, având următoarele indicative:**

**B-1, B-2, B-3, B-4, B-5, B-24 mun. Bucuresti**

**B-10 com. Chiajna, jud. IF**

**IS-2 mun. Iasi.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.01.2023 – 20.01.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad: In județul Iași,** se menține Treapta III de restrictii:

**Judetul Botosani:**

- Se mentine situatia de restrictii in alimentarea cu apa pentru piscicultura la folosinta:

\* S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

- Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Havarna, sursa ac. Cal Alb - r. Baseu.

**Judetul Iasi:**

- Se mentine situatia de restrictii in alimentarea cu apa pentru piscicultura la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni,corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

**Judetul Vaslui:**

- Se mentin prevederile „Planului de restrictii si folosire a apei in perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

\* treapta III - ANIF Filiala Teritoriala de Imbunatatiri Funciare Vaslui-Amenajare de irigatii Manjesti, sursa acumularea Manjesti.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

Direcția Comunicare